খাজা হাফিজুল্লাহ স্মৃতিস্তম্ভ : খাজা হাফিজুল্লাহ ছিলেন গরিব প্রজাদের আস্থাভাজন ব্যক্তি। তিনি ছিলেন ঢাকার নবাব খাজা আহসানুল্লাহর জ্যেষ্ঠ পুত্র। তিনি ঢাকার পরববর্তী নবাব হবেন এমনটি চিন্তা করে সবাই তাকে সমীহ করতেন এবং যত্নের সঙ্গে লালন করতেন। কিন্তু ১৮৮৪ সালে খাজা হাফিজুল্লাহর হঠাৎ অকাল মৃত্যুতে নবাব পরিবারসহ সারা ঢাকা শহরে শোকের ছায়া নেমে আসে। পুত্রশোকে নবাব আহসানুল্লাহ অসুস্থ হয়ে পড়েন। পুত্রশোকের কারণে ইংরেজদের বিনোদনের পৃষ্ঠপোষক নবাব আহসানুল্লাহ তাদের আমোদ ফুর্তির জন্য কোন আয়োজন করতেন না। তখন ইংরেজরা নবাবকে স্বান্তনা দেওয়ার জন্য এবং খাজা হাফিজুল্লাহর স্মৃতিকে জীবিত রাখতে পরবর্তী প্রজন্মের জন্য তার পরিচিতিমূলক একটি স্মৃতিস্তম্ভ তৈরি করেন। তৎকালীন ভারতের রাজধানী কলকাতা থেকে গ্রানাইট পাথরের তৈরি বৃহদাকার স্মৃতিস্তম্ভ জাহাজে করে আনা হয়। স্তম্ভটির চারপাশ মসৃণ এবং চক চক করে তৈরি। গোড়ার দুই দিকে পরিচিতমূলক লিপি খোদাই করা রয়েছে। ১৮৮৫ সালের ১৭ই ফেব্রুয়ারি বঙ্গের ছোট লাট সাহেব এক আড়ম্বরপূর্ণ অন্ষ্ঠুানে খাজা হাফিজুল্লাহ স্মৃতি স্তম্ভটি উদ্ভোধন করেন। আরেক বর্ণনামতে গ্রানাইট পাথরের এই সৌধটি ঢাকার খাজা হাফিজুল্লাহ মারা গেলে তার বন্ধুরা চাঁদা তুলে সৌধটি নির্মাণ করেছিলেন। এছাড়া এ পার্কে একটি স্মৃতিসৌধও রয়েছে। যা চারটি পিলারের ওপর দাঁড়ানো চারকোণার একটি কাঠামো। উঁচু বেদির ওপর নির্মিত চার স্তম্ভের গোলাকার আচ্ছাদনে ঘেরা স্তম্ভটি। পার্কের মাঝখানে আছে একটি পানির ফোয়ারা।